**„Железнице Србије“ ад**

**-** Одбор послодавца за преговоре

за закључивање Колективног уговора

за "Железнице Србије" ад, Београд

**Дана: 09.09.2020. године ПРЕДЛОГ**

**Б е о г р а д**

**З А П И С Н И К бр. 10**

са преговора о закључивању Колективног уговора за „Железнице Србије“ акционарско друштво, Београд, одржаних 09.09.2020. године, са почетком у 12:00 часова у сали 361,

на I спрату пословне зграде, ул. Немањина бр. 6 у Београду

Састанку присуствују:

**Одбор за преговоре оснивача:** Марија Исаиловић, Министарство грађевинарства, саобраћаја и инфраструктуре, члан одбора (због радних обавеза изашла са седнице у 12,45), Станимирка Мијаиловић, Министарство привреде, члан

**Одбор за преговоре „Железнице Србије“ ад**: Светлана Јелић-Бурић, председник Одбора, Дејан Бадовинац, члан, Миланка Минић, члан, Марија Вујовић, члан, Илија Радоњић, члан

**Одбор за преговоре репрезентативних синдиката**: Верица Николић, председник, Јелена Јововић, члан, Виолета Шебек Давидовић, заменик члана, Аида Стојковић, члан, Ивана Јовичић Ћурчић, члан, Љиљана Богдановић, заменик члана, Гордана Росић, члан, Саша Станковић, члан, Златибор Љубинковић, члан

Седница се у складу са раније постигнутим договором снима.

**Светлана Јелић-Бурић**, председник Одбора послодавца за преговоре за закључивање Колективног уговора за “Железнице Србије” ад, поздравила је присутне и предложила следећи

Дневни ред:

1. Усвајање записника број 9. са преговора за закључивање Колективног уговора за „Железнице Србије“ акционарско друштво, Београд, одржаних 03.09.2020. године

2. Разматрање и усаглашавање текстуалног дела Колективног уговора за “Железнице Србије” акционарско друштво, Београд

3. Договор у вези са даљим наставком рада за закључивање Колективног уговора за “Железнице Србије” ад

4. Разно

Предложени днени ред је једногласно усвојен.

**Тачка 1. Усвајање записника број 9. са преговора за закључивање Колективног уговора за „Железнице Србије“ акционарско друштво, Београд, одржаних 03.09.2020. године**

**Записник бр. 9 са преговора за закључивање Колективног уговора за „Железнице Србије“ ад одржаних 03.09.2020. године усвојен је без примедби.**

**2. Разматрање и усаглашавање текстуалног дела Колективног уговора за “Железнице Србије” акционарско друштво, Београд**

**Светлана Јелић-Бурић,** је подсетила је да је као допуна материјала за данашње преговоре, ради прегледности, достављен текст Колективног уговора-редакција текста од 08.09.2020. године, а све у складу са записницима са преговора, као и предлог чланова 14а. и 24а. Урађен је и преглед неусаглашених одредаба колективног уговора.

Преглед неусаглашених одредаба колективног уговора подељен је присутним члановима одбора за преговоре.

**Члан 3.**

**Светлана Јелић-Бурић,** предлог овог члана није усаглашен и за његово усаглашавање је потребно мишљење Mинистарства финансија и Mинстарства за рад**.**

**Станимирка Мијаиловић**, предлаже да писаним путем затражимо мишљење Министарства финансија и Министарства за рад.

**Закључак**: Упутити захтев за изјашњење Министарству финансија и Министарству за рад и да члан дефинишемо у складу са законом.

**Члан 8.**

**Одбор репрезентативних синдиката** је предложио да се дода став 3. који гласи:

“Запослени из става 2. овог члана, коме недостаје до 5 (пет) година до стицања услова за старосну пензију, има право на основну зараду радног места са кога је премештен, ако је то за њега повољније.”

**Светлана Јелић-Бурић**, закон не регулише овакву ситуацију и без мишљења оснивача не можемо да се изјашњавамо и да прихватимо овај предлог.

**Станимирка Мијаиловић**, предлаже да се тражи мишљење Министарства за рад.

**Закључак**: У вези са ставом 3. упутити захтев за изјашњење Mинистарству за рад и Министарству финансија.

**Члан 14а.**

Послодавац предлаже члан 14а. који гласи:

“За време ванредног стања, односно ванредне ситуације, који су настали услед проглашења епидемије заразне болести или у другим случајевима, послодавац може омогућити запосленом обављање послова ван просторија послодавца - рад од куће, на пословима на којима је могуће организовати такав рад.

Трајање радног времена и вршење надзора над радом запосленог регулише се решењем.”

**Станимирка Мијаиловић**, и код предлога овог члана потребно је мишљење Mинистарства за рад и Mинистарства финансија. Предлаже да се и допуни тако да се дода у складу са актима које доноси Оснивач.

**Светлана Јелић-Бурић**, нагласила је да ванредну ситуацију проглашава надлежни орган (регулисано је Законом о смањењу ризика од катастрофа и управљању ванредним ситуацијама), а да за пословање друштва одговара послодавац.

**Златибор Љубинковић**, детаљи се могу дефинисати правилником.

**Светлана Јелић-Бурић**, је објаснила да се правилником уређују процедуре, а не обим права и обавеза запосленог.

**Закључак**: Са предлогом овог члана сагласни су послодавац и синдикати, а имајући у виду примедбе представника Оснивача затражити мишљење Министарства за рад.

**Члан 16.**

Одбор репрезентативних синдиката предложио је текст члана 16. који гласи:

„Дужина годишњег одмора утврђује се тако што се законски минимум од 20 радних дана, увећава по основу:

1. Дужине стажа осигурања за сваких навршених пет година 2 радна дана;
2. Услови рада - за рад на пословима са повећаним ризиком 2 радна дана;
3. Сложености послова:

1. за послове за које је предвиђен седми ниво квалификације 4 радна дана;

2. за послове за које је предвиђен шести или пети или четврти ниво квалификације 3 радна дана;

3. за остале послове 2 радна дана

1. Здравственог и социјалног стања:
   1. запосленој особи са инвалидитетом 3 радна дана;
   2. запослени који се стара о детету са инвалидитетом и/или посебним потребама3 радна дана;
   3. запослени који се стара о особи са инвалидитетом и/или посебним потребама, која живи у заједничком домаћинству са запосленим и коју је исти по закону дужан да издржава 3 радна дана;
   4. запосленом који издржава у свом домаћинству тешког болесника, који у току године болује дуже од 60 дана 2 радна дана;
   5. родитељу са једним дететом млађим од 14 година 2 радна дана;
   6. родитељу са двоје или више деце млађе од 14 година 3 радна дана;
   7. самохраном родитељу са једним дететом млађим од 14 година 3 радна дана
   8. самохраном родитељу са двоје или више деце млађе од 14 година 4 радна дана
   9. даваоцу крви, који је у претходној години дао најмање два пута крв 1 радни дан.
   10. запосленом који за време ванредног стања обавља послове 5 радних дана

Годишњи одмор запосленог, утврђен на основу критеријума из става 1. овог члана, не може бити дужи од 30 радних дана.

Изузетно, применом критеријума из става 1. овог члана, годишњи одмор може да траје дуже од 30 радних дана, запосленом мушкарцу са преко 30 година стажа осигурања или 55 година живота, запосленој жени са преко 25 година стажа осигурања или 50 година живота и запосленом млађем од 18 година, а најдуже 32 радна дана.“

**Светлана Јелић-Бурић**, трајање од 30 дана годишњег одмора је предуго и предлог је неприхватљив за послодавца.

**Аида Стојковић**, синдикати остају са захтевом да трајање годишњег одмора буде 30 дана, битна је добра организација посла, нагласила је да железнички сектор има најмање плате.

**Светлана Јелић-Бурић**, синдикати и врше преговање због цене радног сата и повећања плате.

**Верица Николић**, не испуњавају сви критеријуме за 30 дана.

**Светлана Јелић-Бурић**, предлаже да одбор синдиката размотри још једном свој предлог и да известе о томе у даљем поступку преговора.

**Члан 24а.**

Светлана Јелић-Бурић, предлог одбора синдиката је у вези са чланом 14а и само је извршена прецизнија формулација за које пословиме запослени има право на зараду и друга права. Нагласила је да овај члан нема функцију ако не буде уговорен члан 14а.

**Члан 24а. је усаглашен и гласи:**

“Запослени за време рада од куће из члана 14а. овог Колективног уговора има право на зараду и сва друга права из рада и по основу рада, као за време рада на истим пословима у пословним просторијама послодавца, у складу са Колективним уговором и уговором о раду, осим права на накнаду трошкова превоза за долазак и одлазак са рада.“

**Члан 25.**

**Предлог Одборa репрезентативних синдиката гласи:**

„Вредност једног радног часа за обрачун и исплату зараде утврђује се у складу са законом и другим актима. Вредност једног радног часа за обрачун и исплату зараде утврђује се на годишњем нивоу.

Вредност једног радног часа за обрачун и исплату зараде утврђује се у износу од 172,54 динара, без пореза и доприноса.

Цена радног сата не може бити нижа од минималне цене радног сата у Републици Србији.”

**Светлана Јелић-Бурић**, ми и треба да имамо цену рада која прати минималну цену рада, али без информације о маси зараде од Mинистарства финансија не можемо усаглашавати овај члан. Нагласила је да без новог Прилога 1, односно прилагођавања коефицијената, те утврђивања расположиве масе средстава за зараде не можемо уговарати цену радног часа. Такође је казала да рад на изради методологије вредновања послова треба интензивирати. Сматра да је потребно да урадимо методологију, јер је то наш заједнички интерес.

**Станимирка Мијаиловић**, предложила је да се појам на годишњем нивоу брише и да се дефинише у складу са законом и другим актима или једном годишње. Ако дефинишемо једном годишње онда не можемо усклађивати зараду ако дође до неких промена.

**Закључак**: Одлаже се усаглашавање члана 25.

**Члан 26.**

Овај члан ће се усаглашавати када буде Прилог 1.

**Члан 29.**

**Одбор репрезентативних синдиката** је предложио повећање минулог рада са 0,4% на 0,5% од основице.

**Станимирка Мијаиловић**, потребно је мишљење Министарства финансија и треба знати износ финансијских средстава.

**Светлана Јелић-Бурић**, доставићемо симулацију потребних финансијских средстава.

**Члан 32.**

**Одбор репрезентативних синдиката тражи да у тачки 1. буде проценат у висини од 75% просечне зараде и у тачки 2. да се додају речи: у случају** трансплантације органа или ткива, самоизолације или изолације у случају епидемије заразне болести или професионалне болести.

**Светлана Јелић-Бурић**, у вези са повећањем процента накнаде зараде за време одсуствовања са рада нагласила је да немамо финансијских средстава и да је потребно мишљење Mинистарства финансија, а у вези са допуном у тачки 2. нагласила је да Закон о здравственом осигурању дефинише у којим случајевима запослени има право на 100% накнаде за боловање. Захтев синдиката је прешироко постављен. Предлаже да се нађе ужа формулација из Закона о заштити становништва од заразних болести.

**Јелена Јововић**, Влада је донела закључак да се ова одредба унесе у колективне уговоре.

**Станимирка Мијаиловић**, сматра да нема потребе наглашавати јер мере које донесе Влада морају да се поштују.

Закључак: одлаже се усаглашавање члана 32.

**Члан 35.**

Предлог Одбора репрезентативних синдиката је да се уместо „просечне зараде запосленог“ дефинише „у висини просечне зараде код послодавца“.

**Светлана Јелић-Бурић**, став послодавца је да предлог синдиката није у складу са одредбама Закона о раду у вези са накнадама зараде. Оваквим приступом, о**дносно узимањем за основицу просечне зараде код послодавца, а не просечне зараде запосленог, запослени немају једнак третман. Предлаже да Одбор синдиката размисли о предлогу послодавца.**

**Станимирка Мијаиловић**, оваквим начином сводите их на просек.

**Верица Николић**, прихвата предлог послодавца.

**Закључак**: одлаже се усаглашавање члана 35. и потребно је затражити мишљење Министарства рада и Министарства финансија.

**Члан 38.**

Синдикат је предложио обрисање дела „уколико је место његовог становања удаљено од места рада више од два километра“.

**Светлана Јелић-Бурић**, члан 118. Закона о раду дефинише да запослени има право на накнаду трошкова за одлазак и долазак са посла. Ако трошка нема, нема ни накнаде. Релација од 2 км може бити и мања. Размак између стајалишта је 500-600 м.

**Станимирка Мијаиловић**, предлаже да уместо 2 км буде размак најмање једне аутобуске станице, а коначно мишљење даће Mинистарство финансија.

**Златибор Љубинковић**, слаже се са предлогом Светлане Јелић-Бурић.

Предлог да релација коју запослени користи за долазак и одлазак са посла буде „најмање једно стајалиште у јавном превозу“ је прихваћен.

**Члан 38. је усаглашен и гласи:**

„Запослени има право на накнаду трошкова за долазак и одлазак са рада према релацији коју користи за долазак и одлазак са рада најкраћим путем, уколико је место његовог становања удаљено од места рада најмање једно стајалиште у јавном превозу, и то - у висини најниже цене потребног броја појединачних карата за вожњу у јавном саобраћају за сваки дан рада, а највише до висине најниже цене месечне претплатне карте.

Посебним актом послодавца, ближе ће се регулисати поступак остваривања права из става 1. овог члана, уз учешће репрезентативних синдиката приликом његове израде.“

**Члан 38а.**

**Светлана Јелић-Бурић**, послодавац због потребе посла и на тражење синдиката предлаже члан 38а, који је прихваћен.

**Члан 38а. је усаглашен и гласи:**

“Запослени који у току рада, због извршења послова по налогу непосредног руководиоца користи јавни превоз, а који нема право на накнаду трошкова превоза у складу са чланом 38. овог Колективног уговора, остварује право на накнаду у висини стварних трошкова, уз правдање картама за превоз.”

**Члан 44.**

**Светлана Јелић-Бурић**, примедба синдиката у вези са овим чланом је била да се брише налог са прилогом. При уређивању службеног путовања у земљи као основа нам је служила Уредба о накнади трошкова и отпремнини државних службеника и намештеника. Закон о раду дефинише да се накнада трошкова за време проведено на службеном путу у земљи уређује општим актом и уговорм о раду.

**Верица Николић**, ми немамо такве случајеве и става је да не треба да стоји у колективном уговору.

**Гордана Росић**, није за брисање налога са прилогом, јер може да се појави у пракси.

**Станимирка Мијаиловић**, немојте брисати одредбу, јер се могу појавити такви случајеви у пракси, треба је само добро формулисати.

**Светлана Јелић-Бурић**, предложила је да синдикат преформулише овај члан и достави предлог.

**Члан 45.**

**Одбор репрезентативних синдиката** је предложио повећање дневнице **са 1.800,00 динара на 2.394,00 динара, односно у висини неопорезивог износа дневнице.**

**Светлана Јелић-Бурић, без мишљења Министарства финансија не можемо усаглашавати овај члан.**

**Станимирка Мијаиловић, чланови 45, 50 и 51 су у надлежности Министарства финансија.**

**Члан 57.**

Одбор репрезентативних синдиката предлаже да се у члану 57., који је усаглашен, дода нови став који гласи: “Запосленом за рођење детета припада солидарна помоћ у новчаном износу од 50.000 динара“.

**Светлана Јелић-Бурић**, предлог није супротан закону и наглашава да за ову годину немамо планирана финансијскa средстава у програму пословања. Условно се може прихватити предлог синдиката, само треба извршити и формулацију око висине солидарне помоћи у случају рођења једног или рођења двоје или више деце. Нагласила је и да ова одредба не важи ретроактивно.

**Станимирка Мијаиловић,** до послодавца је да ли има финансијске могућности за овај предлог и предлаже да износ буде за све исти.

**Закључак**: Потребно је мишљење Министарства за рад и Министарства финансија.

**Члан 60.**

**Нису усаглашени ставови 4. и 5. Синдикат предлаже доделу солидарне помоћи због теже болести само на основу лекарске документације, без достављања рачуна као доказа о постојању трошка.**

**Светлана Јелић-Бурић,** подсетила је да Правилник о остваривању права на пореска изузимања за примања по основу солидарне помоћи, који је донео министар финансија, у члану 11. регулише да запослени, који је остварио солидарну помоћ за случај болести непосредном исплатом новчаног износа, дужан да послодавцу достави доказе да је исплаћенa средства искористио у сврху у која су одобрена – рачуни, извештаји здравствене или друге установе, оверена изјава и др.

**Станимирка Мијаиловић**, сматра да се и код ових одредби укључе Mинистарство рада и Mинстарство финансија. Предлаже и да се дефинише и које су то теже болести и да треба видети какве су финансијске могућности послодавца.

**Љиљана Богдановић**, рекла је да је била члан Комисије за израду предлога Упутства о поступку за остваривање права запослених на солидарну помоћ и да је било несугласица око ових одредби.

**Јелена Јововић**, доставиће како је то регулисано у другим железничким друштвима. Нагласила је да је ова одредба предложена из правичности и солидарности и да се солидарна помоћ исплаћује из средстава послодавца.

**Светлана Јелић-Бурић**, нагласила је да ми немамо наша средства и да послујемо искључиво из средстава субвенција која добијамо из буџета. Прихватићемо сваку сугестију Mинистарства рада и Mинистарства финансија.

**Члан 60. остаје неусаглашен.**

**Члан 86.**

**Одбор репрезентативних синдиката је тражио повећање средстава са 0,3% на 0,4% масе средстава за зараде.**

**Светлана Јелић-Бурић, у члану 86. став 1. и став 3. нису усаглашени. У вези са повећањем масе средстава са 0,3% на 0,4% послодавац не може прихватити овај предлог. Предлаже да се у ставу 3. дефинише да се извештај доставља на месечном нивоу.**

**Јелена Јововић, без масе зарада и Прилога 1. не можемо да преговарамо.**

**Члан 86. остаје неусаглашен.**

**Члан 114.**

Срђан Ђорђевић је доставио формулацију тачака 11. и 14. које гласе:

Став 2. тачка 11. гласи: “- се подвргне провери да ли је под утицајем алкохола и других, законом забрањених психоактивних супстанци, по налогу овлашћеног запосленог, службе медицине рада или надлежних државних органа.” и

Став 2. тачка 14. се брише, а тачка 6. истог става се мења и гласи: - се континуирано информише и стара о спровођењу у унапређивању безбедности и здравља на раду.”

**Члан 114. је усаглашен и гласи:**

„Запослени има право:

1. да се пре почетка рада упозна са ризицима на радном месту, као и мерама безбедности и здравља на раду;
2. на одговарајућа средства и опрему за личну заштиту на раду уколико је изложен ризицима који се на други начин не могу отклонити;
3. да буде оспособљен за безбедан и здрав рад;
4. на лекарски преглед за обављање послова са повећаним ризиком;
5. да одбије да ради на пословима, ако му прети непосредна опасност по живот и здравље, уколико нису спроведене прописане мере безбедности и здравља на раду, док се исте не обезбеде;
6. да одбије да ради на средству за рад, на којем нису примењене прописане мере безбедности и здравља на раду;
7. да одбије да ради ако му није обезбеђен лекарски преглед или се на истом утврди да не испуњава прописане здравствене услове на пословима са повећаним ризиком;
8. да одбије да ради уколико при оспособљавању за безбедан рад није упознат са свим врстама ризика и мерама за њихово отклањање;
9. да одбије да ради дуже од пуног радног времена, односно ноћу ако би према оцени службе медицине рада такав рад могао да погорша његово здравствено стање;
10. да у случају непосредне опасности по живот и здравље на раду предузме одговарајуће мере у складу са својим знањем и техничким средствима и да напусти радно место без сношења последица и без одговорности за евентуално проузроковану штету;

Запослени је дужан и обавезан да:

1. примењује прописане мере безбедности и здравља на раду;
2. наменски користи средства и опрему личне заштите на раду, пажљиво рукује њима и одржава их у исправном стању;
3. ради са пуном пажњом, без опасности по свој живот и здравље и живот и здравље осталих запослених;
4. правилно рукује средствима за рад, опасним материјама и поступа по упутству произвођача и упутству за безбедан рад;
5. пре напуштања радног места, радно место и средства за рад остају у стању тако да не угрожавају друге запослене;
6. се **континуирано информише** и стара о спровођењу и унапређивању безбедности и здравља на раду;
7. се подвргне здравственом прегледу на који је упућен;
8. одмах обавести одговорног запосленог о кваровима и другим недостацима који би могли угрозити безбедност и здравље на раду;
9. пре почетка рада прегледа своје радно место, средства за рад, средства и опрему за личну заштиту на раду и да, у случају њихове неисправности, одмах извести одговорног запосленог;
10. прекине са радом по наређењу непосредног руководиоца у случају када се не примењују прописане мере безбедности и здравља на раду, не користе средства и опрему за личну заштиту на раду, или када запослени није способан за рад због стања алкохолисаности или када је под утицајем других средстава зависности, психичког стања, умора, болести и др.;
11. се подвргне провери да ли је под утицајем алкохола или других, **законом забрањених психоактивних супстанци,** по налогу овлашћеног запосленог, службе медицине рада или надлежних државних органа;
12. сарађује са лицем за безбедност и здравље на раду у циљу спровођења прописаних мера за безбедност и здравље на пословима на којима је распоређен;
13. пријави повреду на раду, професионално обољење или обољење у вези са радом непосредном руководиоцу у року од 24 сата;
14. присуствује организованом оспособљавању за безбедан и здрав рад, као и оспособљавању за пружање прве помоћи.

**Прилог 1.**

**Светлана Јелић-Бурић**, предлаже да Радна група за израду методологије за вредновање послова Прилога 1 интензивира рад и да на наредним седница размотримо предлог Радне групе.

**Златибор Љубинковић**, израда методологије је озбиљан посао и не треба журити. Наглашава да су помешани методологија инфраструктуре и симулација зарада које је Србија воз предложио и да такви предлози могу довести до дискриминације.

**Верица Николић**, мислим да је одговорност и рад на изради методологије на послодавцу.

**Светлана Јелић-Бурић**, подсећа да је Прилог 1 део општег акта и да у израду треба да буду укључени и синдикати. Нагласила је и да ће састав радне групе бити проширен за представнике новог репрезентативног синдиката и за једног представника Савеза синдиката.

**Тачка 3. Договор у вези са даљим наставком рада за закључивање Колективног уговора за “Железнице Србије” ад**

**Светлана Јелић-Бурић**, подсећа да 45 дан од дана почетка преговора истиче 13.09.2020. године и предлаже да се договоримо како ће се наставити преговарање.

**Верица Николић**, синдикат предлаже да се преговори наставе.

С обзиром на наведено, констатовано је следеће:

1) да су преговори за закључивање Колективног уговора за „Железнице Србије“ ад започели 30. јула 2020. године;

2) да Одбор за преговоре „Железнице Србије“ ад, Одбор за преговоре репрезентативних синдиката у „Железнице Србије“ ад и Одбор за преговоре Оснивача од 30.07.2020. године, када су преговори започели, па до данас, односно до 13.09.2020. године, када истиче 45 дана од дана започињања преговора, нису постигли сагласност за закључивање Колективног уговора за „Железнице Србије“ ад, односно није усаглашен текст Колективног уговора и Прилога 1. (у прилогу је преглед неусаглашених чланова Колективног уговора)

3) Одбор за преговоре послодавца „Железнице Србије“ ад и Одбор за преговоре репрезентативних синдиката у „Железнице Србије“ ад и Одбор за преговоре Оснивача, сагласни су да се не образује арбитража у складу са чланом 254. и 255. Закона о раду, нити да се покреће поступак мирног решавања колективног радног спора пред Републичком агенцијом за мирно решавање радних спорова у складу са Законом о мирном решавању радних спорова, ради решавања спорних питања, с обзиром да „Железнице Србије“ ад обављају делатност која није делатност од општег интереса, и **сагласни су да се наставе преговори ради закључивања Колективног уговора.**

**Светлана Јелић-Бурић**, предлаже да направимо и извод из записника са данашњег састанка у коме би констатовали да шта смо данас договорили и да се исти пошаље свим учесницима у колективном преговарању.

**Следећи састанак преговора одржаће се у понедељак, 14.09.2020. године, са почетком у 12,00 часова.**

**2. Разно**

Преговори су завршени у 14,40 часова.

|  |  |
| --- | --- |
| **ЗА ОДБОР ЗА ПРЕГОВОРЕ**  **РЕПРЕЗЕНТАТИВНИХ СИНДИКАТА**  **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**  **Верица Николић** | **ЗА ОДБОР ЗА ПРЕГОВОРЕ**  **„ЖЕЛЕЗНИЦЕ СРБИЈЕ“ АД**  **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**  **Светлана Јелић-Бурић** |